ไอเอ็นจีเปิดกองทุนบอนด์กิมจิอีก
บลจ.ไอเอ็นจี คลอดกองพันธบัตรเกาหลี 1 ปี 1.9 - 2%
17 ก.พ. 2553

บลจ.ไอเอ็นจี คลอดกองพันธบัตรเกาหลี 1 ปี 1.9 - 2%
นายต่อ อินทวิวัฒน์ ผู้อำนวยการอาวุโส ฝ่ายธุรกิจกองทุนรวมและที่ปรึกษาการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า ขณะนี้ บลจ.ไอเอ็นจี อยู่ระหว่างการเสนอขาย กองทุนเปิดไอเอ็นจี ไทย พันธบัตรเกาหลี 12M1 ซึ่งมีนโยบายลงทุนในพันธบัตรรัฐบาลเกาหลีใต้ ที่มีอายุการลงทุนคงเหลือประมาณ 12 เดือน โดยคาดว่ากองทุนดังกล่าวจะให้ผลตอบแทนในระดับ 1.90% - 2.00% ต่อปี
ทั้งนี้ ถึงแม้ว่าที่ผ่านมา จะมีการออกกองทุนพันธบัตรรัฐบาลเกาหลีใต้อย่างต่อเนื่อง แต่กองทุนที่มีนโยบายลงทุนดังกล่าวก็ยังคงได้รับความสนใจจากนักลงทุนเป็นอย่างดี เนื่องจากในขณะนี้ต้องยอมรับว่า ยังไม่มีตราสารหนี้อื่นที่น่าสนใจลงทุนเท่ากับพันธบัตรรัฐบาลเกาหลี ขณะที่อัตราดอกเบี้ยพันธบัตรในประเทศก็ยังคงอยู่ในระดับที่ต่ำ นอกจากนี้ เศรษฐกิจเกาหลีใต้ก็ยังนับว่ามีความแข็งแกร่งเมื่อเปรียบเทียบกับประเทศอื่นๆ
“กองทุนพันธบัตรเกาหลียังคงเป็นทางเลือกที่น่าสนใจสำหรับผู้ลงทุนที่คาดหวังผลตอบแทนที่ดีกว่าการลงทุนในพันธบัตรในประเทศที่มีอายุใกล้เคียงกัน รวมถึงผลตอบแทนจากอัตราดอกเบี้ยเงินฝากธนาคารพาณิชย์ในระยะเวลาเดียวกัน ถึงแม้ว่าที่ผ่านมาผลตอบแทนจะปรับตัวลดลงไปบ้างเมื่อเทียบกับช่วงก่อนหน้านี้ แต่ก็มีการปรับตัวดีขึ้นมาในช่วงนี้ เพราะนอกจากผลตอบแทนที่น่าพอใจแล้ว กองทุนดังกล่าวยังป้องกันความเสี่ยงจากอัตราแลกเปลี่ยน 100%" ผู้อำนวยการอาวุโส ฝ่ายธุรกิจกองทุนรวมและที่ปรึกษาการลงทุน บลจ.ไอเอ็นจี กล่าว